PSD și ALDE au intrat miercuri, după anunțul public privind propunerea ca Sevil Shhaideh să fie desemnată premier, pe ultima sută de metri în ceea ce privește negocierile interne pentru portofoliile viitorului Cabinet, în ecuație apărând nume noi, dar și permutări între ministere.

Faptul că negocierile în interiorul PSD și ALDE sunt în toi a fost confirmat și de președintele PSD, Liviu Dragnea, care a arătat că structura și componența viiitorului Cabinet vor fi anunțate într-o oră sau două după desemnarea ca premier a lui Sevil Shhaideh, de către președintele Iohannis.

”Nu, încă nu putem spune . Când vom avea propunerea acceptată în mod oficial de președintele Iohannis, imediat, imediat ne vom întâlni și vom stabili structura Guvernului și componența politică a Guvernului, ceea ce ne va lua o oră-două”, le-a spus Dragnea jurnaliștilor după semnarea protocolului cu UDMR.

Deocamdată, potrivit celor mai recente negocieri, sunt vehiculate următoarele nume:

Justiție – Florin Iordache/ Robert Cazanciuc

Dezvoltare și Administrație Publică – Lia Olguța Vasilescu

Apărare/Interne – Georgian Pop/Gabriel Vlase

Economie – Mihai Tudose

Sănătate – Florian Popa

Finanțe/Fonduri – Marius Nica/ Ana Birchall

Muncă – Rovana Plumb

Externe – Bogdan Aurescu

Relația cu Parlamentul – Eugen Nicolicea

Cultură – Ionuț Vulpescu/Daniel Barbu (ALDE)

Educație – Sorin Câmpeanu (ALDE)

Mediu – Daniel Constantin/ Grațiela Gavrilescu (ALDE)

Agricultură – Daniel Botănoiu, un apropiat al lui Paul Stănescu (PSD Olt)

Energie – Andrei Gerea (ALDE)

Potrivit Constituției, odată desemnat, candidatul pentru funcția de prim-ministru va cere, în termen de 10 zile de la desemnare, votul de încredere al Parlamentului asupra programului și a întregii liste a Guvernului.

Programul și lista Guvernului se dezbat de Camera Deputaților și de Senat, în ședință comună. Parlamentul acordă încredere Guvernului cu votul majorității deputaților și senatorilor.

Dacă premierul desemnat nu obține voturile majorității deputaților și senatorilor, procedura se reia, iar șeful statului va desemna din nou un prim-ministru.